1.

Fl-Artikolu 1, il-paragrafu 1 huwa emendat skont kif ġej: (a) il-punt (c) huwa ssostitwit b'dan li ġej: “(c) ‘CIS 2’ tfisser is-sistema li tinkludi: (i) id-database ċentrali installata fil-BĊE biex iżżomm l-informazzjoni relevanti kollha dwar il-karti tal-flus euro, il-muniti euro, l-infrastrutturi ta' flus kontanti u l-attivitajiet operazzjonali ta' terzi, miġbura skont din il-Linja Gwida u d-Deċiżjoni BĊE/2010/14 (*); (ii) l-applikazzjoni online bbażata fuq il-web li tippermetti konfigurazzjoni flessibbli tas-sistema u informazzjoni dwar it-tqassim tad-dejta u l-istatus tal-validazzjoni, reviżjonijiet u tipi differenti ta' dejta ta' referenza u parametri tas-sistema; (iii) il-modulu tar-rappurtar sabiex wieħed jara u janalizza d-dejta miġbura; u (iv) il-mekkaniżmu ta' trażmissjoni tas-CIS 2; (*) Deċiżjoni BĊE/2010/14 tas-16 ta' Settembru 2010 dwar il-verifika tal-awtentiċità u l-kundizzjoni u r-riċirkulazzjoni tal-karti tal-flus euro (ĠU L 267, 9.10.2010, p. 1).”;" (b) il-punti (g) sa (n) huma mibdula b'dan li ġej: “(g) ‘mekkaniżmu ta' trażmissjoni CIS 2’ tfisser l-applikazzjoni tas-SEBĊ XML Data Integration (EXDI). L-applikazzjoni EXDI tintuża biex jiġu trażmessi messaġġi ta' dejta bejn BĊNi, BĊNi futuri tal-Eurosistema u l-BĊE b'mod kunfidenzjali, indipendentement mill-infrastruttura teknika (eż. networks tal-kompjuter u applikazzjonijiet tas-software) li tappoġġhom; (h) ‘messaġġ ta' dejta’ tfisser fajl li fih dejta ta' kuljum, ta' kull xahar jew ta' nofs sena ta' BĊN jew BĊN futur tal-Eurosistema għal perijodu ta' rappurtar wieħed jew, fil-każ ta' reviżjonijiet, perijodu wieħed jew bosta perijodi ta' rappurtar f'format ta' dejta kumpatibbli mal-mekkaniżmu ta' trażmissjoni CIS 2; (i) ‘Stat Membru futur parteċipanti’ tfisser Stat Membru mhux parteċipanti li ssodisfa l-kundizzjonijiet stabbiliti għall-adozzjoni tal-euro u li dwaru tkun ittieħdet deċiżjoni dwar l-abrogazzjoni tad-deroga (skont l-Artikolu 140 tat-Trattat dwar il-Funzjonament tal-Unjoni Ewropea); (j) ‘jum ta' negozju’ tfisser jum li fih BĊN li jirrapporta jkun miftuħ għan-negozju; (k) ‘dejta ta' kontabbiltà’ tfisser il-valur mhux aġġustat ta' karti tal-flus euro f'ċirkolazzjoni kkoreġuti bl-ammont ta' klejms mhux imħallsa fil-konfront ta' istituzzjonijiet ta' kreditu li joperaw programm estiż ta' kustodja tal-inventarju fl-għeluq ta' perijodu ta' rappurtar skont l-Artikolu 12(2)(a) u (b) tal-Linja ta' Gwida BĊE/2010/20 (**); (l) ‘ġrajja ta' dejta’ tfisser ġrajja reġistrata fis-CIS 2 li jistkatta t-trasmissjoni ta' notifika mis-CIS 2 lil BĊN wieħed jew aktar u lill-BĊE. Ġrajja ta' dejta sseħħ: (i) meta BĊN ikun bagħat messaġġ ta' dejta ta' kuljum, ta' kull xahar jew ta' nofs sena lis-CIS 2 li jiskatta messaġġ ta' risposta lil dak il-BĊN u lill-BĊE; (ii) meta il-messaġġi ta' dejta tal-BĊNi kollha jkunu ġew ivvalidati b'suċċess għal perijodu ta' rappurtar ġdid li jiskatta messaġġ ta' rapport dwar l-istatus mis-CIS 2 lill-BĊNi u lill-BĊE; jew (iii) meta, wara li jintbgħat messaġġ ta' rapport tal-istatus ta' rapport, messaġġ ta' dejta rivedut għal BĊN jiġi vvalidat b'suċċess mis-CIS 2 li jiskatta notifika ta' reviżjoni lill-BĊNi u lill-BĊE; (m) ‘Cash handlers’ tfisser l-istituzzjonijiet u l-aġenti ekonomiċi msemmijin fl-Artikolu 6(1) tar-Regolament (KE) Nru 1338/2001 (***); (n) “entitajiet li joħorġu muniti” tfisser kwalunkwe korp fdat minn Stat Membru taż-żona tal-euro bil-kompitu li jpoġġi muniti euro f'ċirkolazzjoni. Entitajiet li joħorġu muniti jistgħu jinkludu BĊNi, zekek nazzjonali, teżori nazzjonali, aġenzji u entitajiet pubbliċi maħruġa li jpoġġu f'ċirkolazzjoni muniti taħt skemi ta' coin-held-to-order: (**) Linja Gwida BĊE/2010/20 tal-Bank Ċentrali Ewropew tal-11 ta' Novembru 2010 dwar il-qafas legali għall-kontabilità u r-rappurtar finanzjarju fis-Sistema Ewropea tal-Banek Ċentrali (ĠU L 35, 9.2.2011, p. 31)." (***) Regolament tal-Kunsill (KE) Nru 1338/2001 tat-28 ta' Ġunju 2001 li jistabilixxi miżuri neċessarji għall-protezzjoni mill-iffalsifikar tal-euro (ĠU L 181, 4.7.2001, p. 6).”;" (c) Id-definizzjonijiet li ġejjin huma mdaħħla wara l-punt (n): “(o) ‘skema ta' coin-held-to-order (CHTO)’ tfisser skema li tikkonsisti f'arranġamenti kuntrattwali individwali bejn entità li toħroġ muniti u kustodju jew kustodji fl-Istat Membru tal-entità li toħroġ il-muniti, li permezz tagħha l-entità li toħroġ il-muniti: (i) tissuplixxi lill-kustodji b'muniti euro sabiex iżommuhom f'kustodja barra mill-fond tal-entità li toħroġ il-muniti bl-iskop li tpoġġihom f'ċirkolazzjoni; u (ii) tikkredita jew tiddebita direttament il-kont tal-BĊN miżmum minn wieħed jew waħda minn dawn li ġejjin: — il-kustodju; — istituzzjonijiet ta' kreditu li huma klijenti li jixtru muniti euro mingħand il-kustodju. Il-muniti euro soġġetti għall-iskema CHTO huma ddepożitati ma' jew miġbuda mill-fond ta' kustodja tal-entità li toħroġ il-muniti mill-kustodju jew mill-klijenti tal-kustodju kif innotifikat lill-BĊN. (p) ‘element ta' dejta tal-kategorija 1’ tfisser element ta' dejta rrapportat mill-BĊNi lis-CIS 2 kif iddefinit fl-Annessi I sa III u fl-Anness VII, li għandha tiġi rrapportata għal kull perijodu ta' rapportar; (q) ‘element ta' dejta mmexxi minn avveniment’ tfisser element ta' dejta rrapportat mill-BĊNi lis-CIS 2 kif iddefinit fl-Annessi I sa III u fl-Anness VII, li għalih id-dejta hija rrapportata biss jekk l-avveniment sottostanti jseħħ matul il-perijodu ta' rapportar; (r) ‘Identity and Access Management (IAM)’ tfisser servizz ta' sigurtà kondiviż, użat biex jagħti u jikkontrolla aċċess għal applikazzjonijiet tas-SEBĊ;”